ททท. พลิกโฉมการท่องเที่ยว รวบรวมแพ็กเกจ สิทธิประโยชน์มากมาย ในงาน Thailand Holideals
นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) เปิดเผยถึงการเปิดตัวโครงการ Thailand Holideals ว่า ได้ร่วมมือกับบริษัท กู๊ด มู๊ด จํากัด และหน่วยงานภาคเอกชน รวบรวมแพ็กเกจบริการ และบัตรกำนัล  (Voucher) ท่องเที่ยวจากผู้ประกอบการท่องเที่ยวในประเทศไทยมาให้นักท่องเที่ยวได้เลือกสรรผ่านเว็บไซต์ www.tourismthailand.org/holideals ไม่ว่าจะเป็น โรงแรม  ร้านอาหาร  สุขภาพ ความงามหรือสปา สันทนาการและบริษัทนําเที่ยว มากกว่า 500 สาขา  โดยมอบส่วนลดสูงสุด 80% และมีการให้สิทธิประโยชน์สำหรับผู้ที่ซื้อแพ็กเกจผ่านโครงการ Thailand holideals ซึ่งได้นำเทคโนโลยีเข้ามาเสริมจากการใช้เหรียญดิจิทัลแลกเปลี่ยนสินค้าและบริการท่องเที่ยวของโครงการและสามารถเลือกชําระผ่านระบบ  Digital Token ได้อีกด้วย ถือเป็นการส่งเสริมการขายให้กับผู้ประกอบการในทั้งระบบออนไลน์ และออฟไลน์ ทุกช่องทางคาดว่าภายในเดือนตุลาคมนี้ โครงการดังกล่าวจะสามารถสร้างรายได้ทางตรงให้กับผู้ประกอบการประมาณ 50 ล้านบาท ก่อให้เกิดการเดินทางประมาณ 100,000-200,000 คนครั้ง และเกิดรายได้ทางอ้อมไม่ต่ำกว่า 200 ล้านบาท นอกจากนี้ คาดการณ์ในปี 2566 จะมีนักท่องเที่ยวชาวต่างชาติเข้ามาในประเทศกว่า  10 ล้านคน นำรายได้เข้าประเทศประมาณ 628,000 ล้านบาท ขณะที่นักท่องเที่ยวชาวไทย ก่อให้เกิดการเดินทางท่องเที่ยวในประเทศกว่า 160 ล้านคนครั้ง คิดเป็นรายได้เข้าประเทศกว่า 65,600 ล้านบาท